### Beslutningstema

Det skal i denne sag besluttes, om projektudvikleren GreenGo Energy i deres prioriterede projekt #12 VE 2022, Solenergianlæg Tyvse, kan ændre en del af arealanvendelsen til BESS-anlæg (Battery Energy Storage System) fremfor solceller.

### Historik

Projekt #12 indgik i første ansøgningsrunde (VE2022) med ansøgningsfrist i december 2021. Herefter blev projektet politisk prioriteret på kommunalbestyrelsesmødet den 31. august 2022.

Der har i juni-juli 2022 være afholdt idéhøring, jf. Planloven. Forvaltningen har i august 2022 fået tilladelse til at igangsætte sagsbehandlingen for projekter fra første ansøgningsrunde.

Den 13. januar 2025 besluttede Klima-, Vækst-, og Udviklingsudvalget, at BESS-anlæg skulle behandles som projektændring som projektændring, der kræver en politisk godkendelse.

### Sagsfremstilling

GreenGo Energy har indsendt forslag til projektændring, der er vedhæftet som bilag.

Ændringen vil gøre det muligt at prioritere 3-4 ha af lokalplanområdets samlede areal på ca. 190 ha til BESS-anlæg. Formålet er at lagre energi, så den kan sendes på nettet til forbrugerne i perioder, hvor andelen af vedvarende energi er lav, for derved at minimere brugen af fossil energi. Derudover understøtter anlægget stabiliteten i nettet via systemydelser.

Arealet vil gøre det muligt at opføre ca. 150 batterier, hvor hvert batteri svarer til en 20 fods container med en ca. højde på 2,6 meter. Derudover to teknikbygninger med en højde på ca. 3,5 meter. Den samlede kapacitet er på 250 MW og kan lagre ca. 500 MWh, hvilket svarer til ca. 486.000 husstandes elforbrug i 2 timer. Teknologien er den samme som er kendt fra fx elbiler og mobiltelefoner og er baseret på Lithium-ion teknologien. Der vælges ydre farver, svarende til andre tekniske anlæg i lokalplanområdet.

BESS-anlægget vil blive placeret med fundamenter og opsamlingskar, som sikrer at der ikke sker udledninger, spild eller lækage af nogen art, heller ikke ved eventuelle ulykker. Derudover etableres anlægget med automatisk brandslukningsudstyr, designet til at håndtere røg og lækager inde i enhederne.

Placeringen i lokalplanområdet er i nærheden af transformatorstationen, hvor der i forvejen er placeret tekniske anlæg, der skiller sig ud fra både landskab og solcellerne. Derudover indhegnes BESS-anlægget med levende beplantning, ud over trådhegn. Den visuelle påvirkning vurderes derfor værende minimal, ligesom støjen ikke forventes at kunne høres ved skel.

Under normal drift, vil der ikke anvendes kunstig belysning, ligesom der ikke vil være vibrationer fra anlægget. Det er ubemandet, og giver derfor heller ikke anledning til daglig trafik ind og ud.

Den lavere tilslutning til elnettet, vil betyde en reduktion i bidrag fra Grøn Pulje (da grøn pulje afregnes pr. tilsluttet MW).

### Økonomi

Ingen.

### Lovgrundlag

Planloven.

### Indstilling Fagchefen for Klima, Plan og Udvikling indstiller,

at projektændringen godkendes.

### Beslutning

Indstillingen godkendt.